L-aħħar parir tal-Profeta Il-kelma li ġiet lil Ġeremija għal-Lhud li kienu jgħammru fl-art tal-Eġittu u joqogħdu f'Migdol, f'Taħfanħes, f'Nof, u fl-art ta' Patros u qalilhom: "Dan jgħid il-Mulej tal-eżerċti, Alla ta' Iżrael: Intom rajtu l-ħsara kollha li jiena ġibt fuq Ġerusalemm u fuq l-ibliet kollha ta' Ġuda. Arawhom, illum saru ħerba u ħadd ma hemm jgħammar fihom. Minħabba l-ħażen tagħhom li għamlu biex jinkuni u jinkurlawni billi marru jaħarqu l-inċens u jservu allat oħra, li ma kinux jafu bihom, la huma u la intom, u lanqas missirijiethom. "U jien kont nibagħtilkom bla heda l-qaddejja tiegħi l-profeti biex jgħidulkom: 'Isaw, tagħmlux dawn il-ħwejjeġ moqżieża li jien nistkerrah.' Imma ma semgħux u lanqas taw widen biex jerġgħu lura minn ħżunithom, u ma joffrux aktar inċens lil allat oħra. U xegħlu s-saħna u l-għadab tiegħi; xegħlu fuq l-ibliet ta' Ġuda u fuq it-toroq ta' Ġerusalemm, u saret minnhom ħerba u xagħra kif għadhom sal-lum. "U issa dan jgħid il-Mulej, Alla tal-eżerċti, Alla ta' Iżrael: għala qegħdin tagħmlu din il-ħsara kbira lilkom infuskom, billi teqirdu minn nofs Ġuda rġiel u nisa, tfal u trabi, u mhu se jibqa' ħadd minnkom? Għala qegħdin tinkuni b'għemil idejkom u taħarqu l-inċens lil allat oħra fl-art tal-Eġittu fejn intom ġejtu tgħammru, biex se tinqerdu, u se tkunu saħta u għajb fost il-ġnus kollha tal-art. Jaqaw insejtu l-ħażen ta' missirijietkom, u l-ħażen tas-slaten ta' Ġuda, u l-ħażen tan-nisa tagħhom, u l-ħażen tagħkom u tan-nisa tagħkom, li għamlu fl-art ta' Ġuda u fit-toroq ta' Ġerusalemm. Sal-lum għadhom ma nidmux, ma beżgħux, u ma mxewx skont il-liġi tiegħi u l-preċetti li jien qegħedt quddiemkom u quddiem missirijietkom. "Għalhekk dan jgħid il-Mulej tal-eżerċti, Alla ta' Iżrael: Arawni, se ndawwar wiċċi għal fuqkom biex nagħmlilkom il-ħsara u biex neqred 'il Ġuda kollu. U naqbad il-fdal ta' Ġuda li dawru wiċċhom biex imorru lejn l-Eġittu u jgħammru hemm. Għad jintemmu lkoll fl-art tal-Eġittu; u jmutu bix-xabla u bil-ġuħ; jintemmu miż-żgħir sal-kbir; imutu bix-xabla u bil-ġuħ; u jsiru dagħa u waħx, saħta u għajb. U għad nikkastiga lil kull min jgħammar fl-art tal-Eġittu, bħalma kkastigajt lil Ġerusalemm bix-xabla, bil-ġuħ u bil-pesta. U ma jkun hemm ħadd li jeħles jew jaħrab mill-fdal ta' Ġuda, li ġew jgħammru fl-art tal-Eġittu bit-tama li jmorru lura lejn l-art ta' Ġuda, li għaliha mxennqin li jerġgħu lura fiha u jgħammru hemm. Ma jerġgħux lura, ħlief xi maħrubin." U wieġbu lil Ġeremija l-irġiel kollha, li kienu jafu li n-nisa tagħhom kienu qegħdin jaħarqu l-inċens lil allat oħra, u n-nisa kollha li kienu miġbura f'ġemgħa kbira, u l-poplu kollu li kien jgħammar fl-art tal-Eġittu f'Patros u qalulu: "Dak li għedtilna f'isem il-Mulej, m'aħniex se nisimgħu minnek. Għax aħna rridu nagħmlu dak li ħareġ minn fommna, u naħarqu l-inċens lis-sultana tas-smewwiet , u nsawbulha libazzjonijiet bħalma konna nagħmlu, aħna u missirijietna, is-slaten u l-prinċpijiet tagħna, fl-ibliet ta' Ġuda u fit-toroq ta' Ġerusalemm; u għalhekk konna mxebbgħin bil-ħobż, konna qegħdin tajjeb, u ħsara ma rajniex. Imma minn mindu waqafna milli naħarqu l-inċens lis-sultana tas-smewwiet, u nsawbulha l-libazzjonijiet, naqasna kollox, u ntemmejna bix-xabla u l-pesta." U n-nisa qalulu: "U meta aħna konna naħarqu l-inċens lis-sultana tas-smewwiet u noffrulha l-libazzjonijiet jew meta konna nagħmlulha l-kagħak xbieha tagħha u sawwabnielha l-libazzjonijiet, jaqaw dan konna nagħmluh bla ma kienu jriduna żwieġna?" U Ġeremija wieġeb lill-poplu kollu, irġiel u nisa, il-kotra kollha, li kienu wieġbu b'dan il-mod u qalilhom: "Jaqaw il-Mulej ma jiftakarx u ma jiġihx f'moħħu l-inċens li intom kontu taħarqu fl-ibliet ta' Ġuda u fit-toroq ta' Ġerusalemm, intom u missirijietkom, is-slaten u l-prinċpijiet tagħkom u l-poplu tal-pajjiż? Il-Mulej ma felaħx iżjed iġerragħkom minħabba l-ħażen ta' għemilkom u l-qżiżijiet li kontu tagħmlu; għalhekk artkom saret ħerba, u xagħri, u saħta bla ma ħadd joqgħod fiha, kif inhi llum. Għax intom ħraqtu l-inċens, u dnibtu kontra l-Mulej, u ma smajtux minn kliem il-Mulej, u ma mxejtux skont il-liġi, il-preċetti u d-digrieti tiegħu; għalhekk laħqitkom din il-ħsara kollha, kif inhi llum." U Ġeremija qal lill-poplu kollu, l-aktar lin-nisa: "Isimgħu l-kelma tal-Mulej, intom in-nies ta' Ġuda, ilkoll kemm intom, li qegħdin fl-art tal-Eġittu: Dan jgħid il-Mulej tal-eżerċti, Alla ta' Iżrael: Intom u n-nisa tagħkom tgħiduh b'fommkom u tagħmluh b'idejkom, u tgħidu: 'Aħna rridu ntemmu l-wegħdiet tagħna, irridu li naħarqu l-inċens lis-sultana tas-smewwiet u li nsawbulha l-libazzjonijiet.' Żommu l-għewiedi tagħkom u sawbu l-libazzjonijiet tagħkom ." Imma isimgħu l-kelma tal-Mulej, intom ilkoll, nies ta' Ġuda li qegħdin tgħammru fl-Eġittu: 'Arawni, jien naħlef b'ismi l-kbir, jgħid il-Mulej, li qatt iżjed, bl-ebda fomm ta' ħadd min-nies ta' Ġuda, ma jissemma ismi u jgħidu: 'Daqskemm hu ħaj il-Mulej' fl-art kollha tal-Eġittu.' Arawni, jien nixħet għajnejja fuqhom għad-deni u mhux għall-ġid tagħhom. U sal-inqas wieħed minn Ġuda li hemm fl-art tal-Eġittu jintemmu bix-xabla u bil-ġuħ. U dawk li jeħilsuha mix-xabla u jerġgħu lura mill-art tal-Eġittu lejn l-art ta' Ġuda, ikunu ftit fl-għadd. U jkunu jafu l-fdal ta' Ġuda, li ġew biex jgħammru fl-Eġittu, il-kelma ta' min isseħħ, tiegħi jew tagħhom.' "Dan ikunilkom ta' sinjal, oraklu tal-Mulej, li ser nikkastigakom f'dan il-pajjiż, sabiex tkunu tafu li t-tehdid tiegħi kontrikom iseħħ żgur. "Dan jgħid il-Mulej: 'Arani, se nerħi lill-Fargħun Ħofra, sultan tal-Eġittu, f'idejn l-għedewwa tiegħu u f'idejn dawk li qegħdin ifittxulu ħajtu bħalma jien erħejt lil Sedekija, sultan ta' Ġuda, f'idejn Nabukodonosor, sultan ta' Babilonja, l-għadu tiegħu li kien qiegħed ifittixlu ħajtu."